Penduduk Sebuyau terima agihan bantuan makanan
SHEILA ZAIDI SEBUYAU: Penduduk Sebuyau turut tidak ketinggalan
menerima bantuan bekalan makanan semasa Perintah Kawalan Pergerakan (PKP) ini
berlangsung.  Ahli Dewan Undangan Negeri (ADUN) Sebuyau Datuk Julaihi
Narawi berkata, kerajaan sedar akan kepayahan hidup yang dihadapi masyarakat
khususnya di luar bandar semasa tempoh PKP.  “Rata-rata penduduk di Sebuyau ini adalah daripada golongan
nelayan dan bekerja sendiri.  “Apabila PKP dilaksanakan, sudah tentu golongan ini
terjejas dari segi pendapatan sekaligus memberi kesan dalam kehidupan seharian
mereka,” katanya kepada pemberita ketika dihubungi.  Menurut Julaihi, oleh sebab inilah kerajaan negeri keluar
dengan inisiatif menyampaikan bantuan bekalan makanan asas dan keperluan lain
bagi membantu meringankan beban rakyat.  Katanya, pengagihan bantuan makanan ini akan dilaksanakan
secara berperingkat dan semua penduduk diminta menunggu sahaja di kediaman
masing-masing.  Julaihi memberitahu bahawa bantuan makanan ini telah
ditempatkan di Dewan Kampung Sampat, Sebangan dan dikendalikan oleh petugas
Pusat Khidmat DUN Sebuyau. Manakala, urusan mengedar bantuan makanan ke setiap
kampung atau rumah panjang akan diurus oleh Jawatankuasa Keselamatan dan
Kemajuan Kampung (JKKK) masing-masing, katanya.  Dianggarkan seramai 3,300 buah rumah di kawasan Sebuyau
menerima bantuan yang diagihkan secara serentak pada Sabtu lalu.  Bantuan ini juga adalah salah satu usaha kerajaan untuk
memastikan rakyat terus dibekalkan dengan bekalan makanan sehingga wabak
Covid-19 dapat dikawal sepenuhnya, ujarnya. 
See author's posts
